Több mint félmilliárdból épült sportcsarnok Tihanyban | Külföldi Magyarok Lapja
Mai névnap: Eszter!
Több mint félmilliárdból épült sportcsarnok Tihanyban
Több mint félmilliárd forintból épült sportcsarnokot adtak át szerdán Tihanyban.
Szabó Tünde sportért felelős államtitkár az avatón hangsúlyozta, a kormányzati döntéseknek köszönhetően 2010 óta stratégiai ágazattá vált a sport, és Magyarország egyre előrébb kerül az európai országok közt a népesség rendszeres sportolását mérő rangsorban.
Különösen látványos a javulás a fiatalok körében, ami a mindennapos testnevelés, valamint a sportolói példaképek, köztük az újból Bajnokok Ligája-győztes Győri Audi ETO KC sportolói vagy például Hosszú Katinka pozitív hatását is mutatja – mondta.
Hozzátette: a kormány célja az, hogy minden településen, minden iskolában tudjanak a fiatalok sportolni, mozgásgazdagon élni.
Tósoki Imre, Tihany polgármestere az MTI-nek elmondta: az 1500 négyzetméter alapterületű sportcsarnok nettó 500 millió forintból épült meg, melyből 350 millió forint TAO-forrás, 100 millió forint kormányzati támogatás és 50 millió forint saját forrás volt. A második ütemben a csarnok melletti külső sportlétesítmények kialakítására, a kiszolgáló infrastrukturális fejlesztésekre, valamint eszközbeszerzésekre további mintegy 80 millió forintot fordít majd a település, saját költségvetése terhére.
A polgármester tájékoztatása szerint a csarnokot jelenleg Tihany labdarúgó- és futsalcsapata használja, de a kézilabdázásra, kosárlabdázásra, röplabdázásra, valamint teniszezésre, és nyári edzőtáborok rendezésére is alkalmas. Kifejtette, a sportcsarnok mellett 68 millió forintos beruházásból az iskola energetikai megújítása is megtörtént, melyből 50 millió forintot a megyei Terület- és Településfejlesztési Operatív Program (TOP) keretből nyertek el, 18 millió forintot pedig települési forrásból biztosítottak.
Kontrát Károly, a térség országgyűlési képviselője arról beszélt, hogy Tihany a sportcsarnok megépültével szintet lépett, minőségibb szolgáltatásokat tud nyújtani a településen élőknek és az ide érkezőknek.